আসিফ নজরুল

আসিফ নজরুল (জন্ম: ১২ জানুয়ারি ১৯৬৬) একজন বাংলাদেশি লেখক, ঔপন্যাসিক, রাজনীতি-বিশ্লেষক, সংবিধান বিশেষজ্ঞ ও কলামিস্ট। তিনি বর্তমান অন্তর্বর্তীকালীন সরকারের একজন উপদেষ্টা। তিনি ঢাকা বিশ্ববিদ্যালয়ের আইন বিভাগের অধ্যাপক। তিনি টিভি টক-শো ও তার কলামে রাজনীতি বিশ্লেষণের জন্য পরিচিত।
আসিফ নজরুল ঢাকা বিশ্ববিদ্যালয়ের আইন বিভাগ থেকে ১৯৮৬ সালে স্নাতক ও ১৯৮৭ সালে স্নাতকোত্তর সম্পন্ন করেছেন। ১৯৯৯ সালে সোয়াস (স্কুল অফ ওরিয়েন্টাল অ্যান্ড আফ্রিকান স্টাডিজ) ইউনিভার্সিটি অব লন্ডন থেকে তার পিএইচডি সম্পন্ন করেন। পরবর্তীতে জার্মানির বন শহরের ইনভায়রনমেন্টাল ল' সেন্টার থেকে তিনি পোস্ট ডক্টরেট ফেলোশিপ অর্জন করেন। তিনি স্কুল অফ ওরিয়েন্টাল অ্যান্ড আফ্রিকান স্টাডিজে একজন কমনওয়েলথ ফেলো হিসেবে কাজ করেছেন।
ঢাকা বিশ্ববিদ্যালয়ে শিক্ষক হিসেবে যোগদানের পূর্বে ১৯৯১ সালে আসিফ নজরুল একটি বহুল প্রচারিত সাপ্তাহিক পত্রিকা "বিচিত্রায়" কাজ করতেন। তিনি কিছু সময় বাংলাদেশ সরকারের একজন সরকারি কর্মকর্তা (ম্যাজিস্ট্রেট) হিসেবে কাজ করেছেন। জাতীয় ও আন্তর্জাতিক বিভিন্ন মিডিয়ায় তাকে প্রায়ই দেখা যায়। যেমন: বিবিসি, সিএনএন এবং আল জাজিরা ইত্যাদি। ইউএনডিপি, এডিবিসহ মানবাধিকার সংস্থা, আইনের শাসন, পরিবেশগত সমস্যা ইত্যাদি ভিত্তিক বিভিন্ন ধরনের আন্তর্জাতিক সংস্থার সাথে তার কনসালট্যান্ট হিসাবে কাজ করার অনেক অভিজ্ঞতা আছে। বর্তমানে তিনি বাংলাদেশের অন্তর্বর্তীকালীন সরকার এর উপদেষ্টার দায়িত্বে আছেন।
২০১২ সালে আসিফ নজরুলকে হাইকোর্ট তলব করে। ১২ মার্চ ২০১২ তারিখে একটি টেলিভিশন চ্যানেলে টক শোতে দেওয়া বক্তব্যে অগণতান্ত্রিক শক্তিকে উসকানি দেওয়া হয়েছে বলে একটি রিট আবেদন করলে আদালত এই আদেশ দেন। ২০১৩ সালে ঢাকা বিশ্ববিদ্যালয়ে তার অফিসকক্ষ কেরোসিন তেল দিয়ে জ্বালিয়ে দেওয়া হয়। আসিফ নজরুলকে ২০১৩ সালের মে মাসে টেলিফোন করে হত্যার হুমকি দেওয়া হয়। ধারণা করা হয়, সরকারের সমালোচনা করার জন্যই তাকে এই হুমকি দেওয়া হয়। ২০১৭ সালে মাদারীপুর আদালতে নৌপরিবহন মন্ত্রী শাজাহান খানের চাচাতো ভাই জেলা পরিষদের সদস্য ফারুক খান আসিফ নজরুলের বিরুদ্ধে ৫০০ ও ৫০১ নম্বর ধারায় মানহানির মামলা করেন।
১৮ আগস্ট ২০২১ সালে সামাজিক যোগাযোগ মাধ্যমে একটি স্ট্যাটাসে আসিফ নজরুল উল্লেখ করেন, ‘সুষ্ঠু নির্বাচন হলে কাবুল বিমানবন্দরের মতো দৃশ্য বাংলাদেশেও ঘটতে পারে।’ এই মন্তব্যের পরিপ্রেক্ষিতে তার বিরুদ্ধে রাষ্ট্রদ্রোহিতার অভিযোগ আনা হয় এবং তার অফিসের দরজায় ও দেওয়ালে পোস্টার সাঁটানো হয়। এ সময় মুক্তিযুদ্ধ মঞ্চের নেতারা তার কক্ষে তালা দিয়ে দেন। আসিফ নজরুলের তালাবদ্ধ কক্ষে আরও তালা দেওয়া হয় এবং তাকে 'তালেবানের দালাল' বলে আখ্যায়িত করা হয়।
২০২৪ সালে সাংবাদিক ইলিয়াস হোসাইন তাকে ভারতের চর ও ভারতের গোয়েন্দা সংস্থা র এর গোপন প্রতিনিধি বলে দাবি করেন। আসিফ নজরুল এই দাবিকে মিথ্যা বলে পাল্টা দাবি করেন। আসিফ মাহমুদও এ দাবির বিরোধিতা করেন। ইলিয়াস আরও দাবি করেন, উপদেষ্টা হওয়ার পর তিনি ১০০০ কোটি টাকার মালিক হয়েছেন, যা আসিফ নজরুল নিজে স্বীকার করবেন না বলে তিনি দাবি করেন। ২০২৫ এর ফেব্রুয়ারিতে তিনি আসিফ নজরুলের ২০১৪ সালের একটি ফেসবুক পোস্টের স্ক্রিনশট শেয়ার করে আসিফ নজরুলকে সবার সাথে খাতির রাখা ব্যক্তি বলে মন্তব্য করেন। ৮ মে ২০২৫ সাবেক রাষ্ট্রপতি আব্দুল হামিদ জুলাই গণহত্যার বিচারাধীন হওয়ার পূর্বে সরকারের জ্ঞাতসারে দেশ ত্যাগের প্রতিক্রিয়ায় সারজিস আলম বলেন, সাবেক রাষ্ট্রপতি আব্দুল হামিদ দেশ ছেড়ে পালিয়েছেন, এটা সরকারের বড় ব্যর্থতা, এজন্য সরকারের প্রধান উপদেষ্টা মোহাম্মদ ইউনূস ও আসিফ নজরুলকে জবাবদিহি করা উচিৎ। এ ঘটনার প্রতিক্রিয়ায় ৮ মে ২০২৫ রাতে একটি গণমাধ্যমকে আসিফ নজরুল বলেন, আওয়ামী লীগ বা তার কোন কোন অঙ্গসংগঠনকে নিষিদ্ধ করার সম্ভাবনা রয়েছে। ডিসেম্বর ২০২৪ এ ট্রান্সকম গ্রুপ-এর সিমিন রহমানের বিরুদ্ধে তার ছোট বোন নন-জুডিশিয়াল স্ট্যাম্প জালিয়াতির মাধ্যমে মৃত বাবার শেয়ার আত্মসাতের অভিযোগ আনেন। উক্ত জালিয়াতির বিষয়ে ১৮ মে ২০২৫ ইলিয়াস হোসেন-এর ফিফটিন মিনিটস নামক ইউটিউব তদন্ত প্রতিবেদন অনুষ্ঠানে দেখানো হয়, সিমিন রহমানকে এ বিষয়ে প্রথম আলোর সম্পাদক মতিউর রহমান ও ডেইলি স্টারের মাহফুজ আনাম অনৈতিকভাবে সহযোগিতা করেন এবং তাদের সাথে সুসম্পর্ক থাকার জেরে আসিফ নজরুল উক্ত মামলা বিনা তদন্তে খারিজ করে দেন।
আসিফ নজরুলের প্রাক্তন স্ত্রী অভিনেত্রী রোকেয়া প্রাচী। তাদের বৈবাহিক সম্পর্ক কয়েক বছর স্থায়ী হয়। তিনি ২০১৩ সালের ডিসেম্বর মাসে বাংলাদেশি লেখক হুমায়ূন আহমেদের মেয়ে শীলা আহমেদকে বিয়ে করেন।
তিনি দশের অধিক গ্রন্থ রচনা করেছেন।